Andaina

Andaina é unha revista galega editada en Santiago de Compostela dende 1983 promovida pola Asociación Galega da Muller.

 Historia e características 
Subtitulada Revista do movemento feminista-Galicia, apareceu en xaneiro de 1983 da man das organizacións que formaron a Coordinadora Nacional de Organizacións Feministas (CNOF). O seu obxectivo fundacional foi "Difundir e animar o debate en torno ás posicións e teorías feministas existentes, á vez que denunciar as situacións de violencia e discriminación que lles acontecen ás mulleres”.

Na súa primeira fase (1983-1991) os seus contidos estaban moi vinculados ás campañas e debates das organizacións que lle deron pulo. Estaba dirixida por Nanina Santos. En 1991 iniciou unha segunda época co subtitulo Revista galega de pensamento feminista dirixida por Ana Arellano. Cun formato de novo deseño, aborda temas de información e reflexión feminista máis diversos, redactada integramente en galego. A diferenza da primeira época, non está directamente vinculada con ningunha organización.

Con motivo do trinta aniversario da súa publicación, no ano 2013, fixeron un facsímile do número 0 da revista. Nunha editorial dese ano lembraron algúns dos temas tratados nas súas páxinas como a violencia contra as mulleres, a sexualidade e a identidade sexual, a prostitución, o traballo doméstico e a desigualdade do repartimento das tarefas domésticas entre outros.Grazas a Andaina, "pódese seguir como evolucionou o feminismo nestes anos; os debates que se deron e as diferentes posicións que existiron, e que existen, á hora de analizar a situación das mulleres e de propor medidas para avanzar".

En 2014 Andaina conseguiu o Premio Luceira de comunicación social, xunto a Galiza Contrainfo e Galiza Ano Cero.

 Notas 

 Véxase tamén 
 Bibliografía 



 Outros artigos 
 Lista de publicacións impresas da provincia da Coruña
 Ligazóns externas 
 Edición dixital da revista

Categoría:Revistas editadas en Galicia
Categoría:Revistas españolas do século XX
Categoría:Revistas feministas
Categoría:Revistas en lingua galega